ARA: Anton Teuma jingħata merħba bħala l-Isqof il-ġdid t'Għawdex
Imtella' Ġunju 17, 2020 - Aġġornata 17 Ta' Ġunju, 2020 9:52pm Dun Anton Teum a ser ikun l-Isqof il-ġdid ta' Għawdex. In-nomina mill-Papa Franġisku tħabbret f'nofsinhar min-Nunzju Appostoliku fis-Santwarju tal-Madonna Ta' Pinu. Dun Anton Teuma li hu mix-Xagħra u fl-aħħar snin kien inkarigat jikkoordina l-pastorali għall-familja ser ikun d-disa' Isqof tad-Djoċesi ta' Għawdex. Ma' Television Malta, il-magħżul għal Isqof ta' Għawdex stqarr li kien maħkum minn sens ta' gratitudni u biżà, u saħaq ħafna fuq ħidma flimkien bit-tir li l-persuna ta' Ġesu' tkun magħrufa u maħbuba. L-aħbar tan-Nunzju intlaqgħet bl-applaws twil mis-saċerdoti Għawdxin miġbura fis-Santwarju Ta' Pinu, b'Dun Anton Teuma jwieġeb bil-kelma "Grazzi." Ma' Television Malta, l-Isqof il-ġdid stqarr li kien qed iħoss sens kbir ta' gratitudni lejn Alla, is-saċerdoti u l-insara f'Għawdex waqt li ammetta li kien qed iħoss sens ta' biża' għall-bidu ta' din il-fażi ġdida f'ħajtu. "Kont lest li lill-Mulej nagħtih din il-ftit tal-libertà li kien fadalli għall-gid tal-poplu t'Alla u biex il-persuna ta' Ġesu' tkun magħrufa u maħbuba mill-aktar nies possibbli," qal l-Isqof maħtur għal Għawdex. Bil-kwadru tal-Madonna Ta' Pinu frisk mir-restawr fl-isfond u xi qraba quddiemu, Dun Anton stqarr li f'dan il-mument qed iħoss li hu l-aktar bniedem fil-bżonn f'Għawdex. "Jien għandi bżonn lis-saċerdoti u lin-nies. Naf li anke dawk li minħabba raġuni jew ohra kellhom ihallu mill-attivita' pastorali nghajjtilhom biex jerġgħu jigu on board biex flimkien inkomplu mexjin halli verament is-saltna ta' Kristu tkun tista' tasal f'kull kantuniera ta' din id-djoċesi." Sinifikanti kien il-mument meta l-Isqof Mario Grech libbislu karlotta, li hi waħda mill-insinji tal-Isqof u ppreżentalu salib. "Salib bħala sinjal li qed ngħaddilek is-suċċessjoni. Jien ircevejtha mingħand l-Isqof Cauchi. Kieku llum kien ikun ferħan," qal l-Isqof Grech. L-Isqof Grech stqarr li jħossu komdu jiddeskrivi lill-Isqof-maħtur bħala bniedem li ddedika ħajtu għall-isem ta' Kristu. Saħaq li l-Isqof irridu nħarsu lejh mill-għajnejn tal-fidi għax inkella jkun hemm ir-riskju li għalina dan ma jkunx tassew Isqof. "Hemm ir-riskju li l-Isqof narawh CEO ta' NGO, imma l-Knisja mhix hekk. Meta fl-aħħar jiem iltqajt ma' Dun Anton, qalli espressjoni li niżlitli għasel, għax qal jien irrid knisja f'nofs il-problemi tan-nies. Jien nawgura din il-knisja," qal l-Isqof Grech. Imwieled ix-Xagħra f'familja ta' erba' aħwa, Dun Anton Teuma għandu 56 sena u l-ġimgħa d-dieħla jagħlaq 32 sena saċerdot. F'nofs l-istudju fis-Seminarju, għamel sena jaħdem bħala welder l-Awstralja fejn kiseb liċenzja f'din is-sengħa u anke bħala electrician. L-ewwel snin tas-saċerdozju qattagħhom jistudja u f'ħidma pastorali f'Ruma sakemm fl-1997 intalab jirritorna Għawdex fejn għal 10 snin kien ir-Rettur tas-Seminarju. Wara sena fl-Art Imqaddsa, hu ddedika ħafna ħin għall-istudju fosthom fit-terapija tal-familja. Hu għalliem fis-Seminarju u għall-aħħar 12-il sena hu Delegat tal-Isqof għall-Pastorali tal-Familja. Dun Anton Teuma jħobb l-isport u x-xogħol manwali. Il-President George Vella, il-Prim Ministru Robert Abela, l-Isqfijiet Charles Scicluna u Joseph Galea Curmi u l-Kap tal-Oppożizzjoni Adrian Delia ferħulu u raddew ħajr lill-Isqof Mario Grech li għal dawn l-aħħar erbatax-il sena mexxa d-djoċesi ta' Għawdex. Minn Awwissu, l-Isqof Grech se jkun ibbażat il-Vatikan fil-kariga ta' Segretarju Ġenerali tas-Sinodu tal-Isqfijiet. Ix-xandira sħiħa tat-tħabbira tan-nomina tista' tiġi segwita hawn: Messaġġ mid-Djoċesi t'Għawdex Dun Anton Teuma jitħabbar bħala l-Isqof il-ġdid t'Għawdex AĠĠORNAT: Dun Anton Teuma se jkun l-Isqof il-ġdid ta' Għawdex BIR-RITRATTI: Min hu l-Isqof il-ġdid t'Għawdex?